RAPORT AL COMISIEI CĂTRE PARLAMENTUL EUROPEAN ȘI CONSILIU

Regulamentul (UE) nr. 995/2010 al Parlamentului European și al Consiliului din 20 octombrie 2010 de stabilire a obligațiilor care revin operatorilor care introduc pe piață lemn și produse din lemn (Regulamentul UE privind lemnul)



Raport bienal pentru perioada martie 2015 – februarie 2017

1.Introducere

Uniunea Europeană (UE) a adoptat Regulamentul (UE) nr. 995/2010 (Regulamentul UE privind lemnul, denumit în continuare „EUTR”) în 2010. Acesta stabilește obligațiile operatorilor care introduc pe piață lemn și produse din lemn, ca parte a punerii în aplicare a Planului de acțiune al UE privind aplicarea legislației în domeniul forestier, guvernanța și schimburile comerciale (FLEGT). Acest plan de acțiune este un instrument de politică al UE pentru combaterea exploatării ilegale a pădurilor în întreaga lume. Un alt element important al planului de acțiune FLEGT îl reprezintă acordurile de parteneriat voluntar (APV-uri), care sunt acorduri comerciale obligatorii din punct de vedere juridic între UE și țările producătoare de lemn din afara UE care urmăresc să îmbunătățească guvernanța și aplicarea legislației în domeniul forestier și să asigure că în UE se exportă doar lemn și produse din lemn verificate. Lemnul cu licență FLEGT este considerat conform cu EUTR. Prin urmare, EUTR este un instrument esențial pentru abordarea problemei din perspectiva cererii, precum și pentru completarea și încurajarea acordurilor de parteneriat voluntar FLEGT, care vizează nivelul ofertei.

Comerțul cu lemn joacă un rol semnificativ în UE. Potrivit Eurostat, în perioada 2006-2016, au fost introduse pe piața UE peste 2 miliarde de tone de lemn și de produse din lemn (în valoare de peste o mie de miliarde EUR). Peste 25 % din lemnul respectiv a fost importat din afara UE, iar o parte din restul comerțului intra-UE poate avea drept obiect lemn sau produse din lemn importate inițial în UE. Valoarea adăugată brută a industriei lemnului din UE s-a ridicat la 107 miliarde EUR, în acest sector fiind angajate 3,3 milioane de persoane în 2014 (cele două valori citate reprezentând 6,2 % și, respectiv, 11 % din totalul industriei prelucrătoare) .

EUTR a intrat în vigoare în UE în martie 2013. Acesta are relevanță pentru Spațiul Economic European (SEE) și, prin urmare, este aplicabil în Islanda, Liechtenstein și Norvegia. EUTR a început să se aplice în SEE la 1 mai 2015. Autoritatea de Supraveghere a Asociației Europene a Liberului Schimb (AELS) monitorizează aplicarea EUTR în țările respective.

Articolul 20 alineatul (2) din EUTR prevede obligația Comisiei de a elabora din doi în doi ani un raport pe baza informațiilor prezentate de statele membre în rapoartele lor bianuale și de a­l transmite Parlamentului European și Consiliului.

Prezentul raport oferă o analiză a rapoartelor prezentate de toate cele 28 de state membre și de Norvegia – în urma unui acord cu Autoritatea AELS de Supraveghere – cu privire la punerea în aplicare a EUTR și acoperă perioada martie 2015 – februarie 2017. Acesta prezintă informații detaliate cu privire la modul în care EUTR este pus în aplicare în întreaga UE și în SEE și prezintă concluziile și etapele următoare. În plus, prezentul raport ia în considerare progresele înregistrate în ceea ce privește acordurile de parteneriat voluntar FLEGT și contribuția acestora la reducerea la minimum a prezenței lemnului recoltat în mod ilegal și a produselor din acest tip de lemn pe piața internă.

Centrul mondial pentru monitorizarea conservării al Programului Organizației Națiunilor Unite pentru mediu (UNEP WCMC) a pregătit o analiză mai detaliată a rapoartelor naționale pentru Comisie. Aceasta oferă detalii suplimentare și este disponibil pe site-ul internet al Comisiei .

2.Context

EUTR face parte dintr-un set extins de măsuri introduse prin planul de acțiune FLEGT, care este răspunsul global al UE la problema generalizată a exploatării forestiere ilegale la scară largă și la impactul său devastator asupra pădurilor.

Planul de acțiune FLEGT a fost adoptat în 2003 și stabilește procese și măsuri pentru (i) a aborda problema exploatării forestiere ilegale și a comerțului aferent și (ii) a garanta legalitatea lemnului exportat către UE. Un element-cheie al planului de acțiune FLEGT îl reprezintă acordurile de parteneriat voluntar (APV) semnate între UE și țările producătoare de lemn din afara UE. Întrucât planul de acțiune FLEGT a recunoscut posibilitatea de a elabora o nouă legislație pentru a depăși limitările unei abordări bilaterale în ceea ce privește oferta, Comisia a prezentat o propunere legislativă în 2008. Aceasta a condus la adoptarea Regulamentului UE privind lemnul în 2010.

EUTR a stabilit trei obligații-cheie:

1.Interzice introducerea pe piață a lemnului recoltat în mod ilegal (și anume, lemn recoltat cu încălcarea legislației aplicabile a țării de recoltare) sau a produselor din lemn derivate din acesta;

2.Impune operatorilor care introduc lemn și produse din lemn pe piața UE pentru prima dată obligația de a exercita „due diligence”, și anume de a efectua un exercițiu de gestionare a riscurilor pentru a garanta că numai lemnul recoltat în mod legal (lemnul recoltat în conformitate cu legislația aplicabilă a țării de recoltare) sau produsele din lemn derivate din acesta sunt introduse pe piața UE;

3.Impune comercianților cu lemn și produse din lemn introduse deja pe piața UE să țină evidențe privind furnizorii și clienții lor („obligație de trasabilitate”).